**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2015.április 29. (szerda) de.10.00-órakor megtartott nyílt ülésén.

**Jelen vannak:** Valyon László FIDESZ-KDNP polgármester

Nagy László Ferenc alpolgármester

Ábelovszki Csaba képviselő

Tar Zoltán képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Hiányzó:** Gulyás Benedek igazoltan

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert jelen van az alpolgármester és a 3 képviselőből egy Gulyás Benedek igazoltan távol van, de bejelentette, hogy a napirendi pontokkal egyet ért. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Az Önkormányzat 2014. évi gazdálkodásáról szóló beszámoló megtárgyalása.**

**2. Pályázat benyújtása EMV Alapból nyújtandó, a vidék és a lakosság számára nyújtott alapszolgáltatások fejlesztésére 2015. évben igénybe vehető támogatások részletes feltételeiről szóló 21/2015. (IV.17.) MvM rendelet alapján kiírt támogatásra.**

**3. Kérdések, interpellációk**

**Zárt ülés**

**1. Szociális ügyek**

**Napirendi pontok tárgyalása**

**1. napirendi pont:**

**Valyon László** **FIDESZ-KDNP polgármester**

Kérte, hogy térjenek rá az első napirendi pont megtárgyalására, Az Önkormányzat 2014. évi gazdálkodásáról szóló beszámoló megtárgyalása. Ez még nem teljesen a mi munkánkat tükrözi, de ezt el kell fogadni. Gondolom az írásos beszámolót átnéztétek. Megkérném Braun József pénzügyi osztályvezetőt, mint szakembert, hogy tájékoztassa a képviselőket.

**Braun József: pénzügyi osztályvezető**

Nehéz dolgunk volt, mert a határidőt követő napon kaptuk meg Istenmezejétől az anyagot és ezt feltétlenül fel kellett tölteni internetes rendszerbe.

Írtunk kérelmet, hogy tekintsenek el a bírságtól. Tudnak az Államkincstárban is arról, hogy mi történt a településen.

Az írásos anyagokból kiderülnek, hogy a nagy beruházásokhoz milyen összegek kerültek felhasználásra. A nagy tételek a Savanyító üzem és a Fa üzem. A bérre kevesebb lett kifizetve, mint, ami a tervben volt, valószínű a közfoglalkoztatottak létszáma befolyásolta.

Az Óvodához kevesebb összeget kellett áttenni a tervezettől. Iparűzési adó nem olyan nagy összeg. Támogatás értékű bevételekben benne van az állami támogatások és a közfoglalkoztatottak utáni támogatások. Megérkezett az Óvoda felújításra is a 29 millió Ft.

Létszámadatokra is kitérünk.

38 fő közfoglalkoztatott, 3 fő Óvodai alkalmazott, 1 fő falu gondnok és 1 fő a polgármester.

Jelenleg Ivád költségvetésileg egyensúlyban van. Gyakorlatilag minden tartozását rendezte, elmaradásai rendezve vannak és elég szép összegek jöttek a közfoglalkoztatottakra is. Tervezzük a rendkívüli támogatás beadását, számításokat végzünk. Mindenképpen be kell adni a pályázatot a pénzügyi egyensúly fenntartásához.

**Valyon László** **FIDESZ-KDNP polgármester**

Én úgy szeretném, hogy a falunak a gazdálkodása jó legyen, ne legyenek tartozásaink, a közös intézmények felé. Nem fogunk abba a helyzetbe kerülni, hogy az adósságokat felhalmozzuk.

A szolgáltatásokat ki kell fizetnünk, a Kistérségnek is a megállapodásban szereplő összegeket ki kell fizetni, mert bajban lennénk a szolgáltatásaik nélkül.

Köszönöm a pénzügy munkáját, mert ezt a pénzügyi beszámolót nem volt könnyű megcsinálni.

Most tiszta lappal indulunk, én ezt a rendelet tervezetet elfogadásra javasolom.

Kérem a képviselőket kézfelnyújtással szavazzanak a rendelet elfogadására.

A Képviselők kézfelnyújtással egyhangúlag megszavazták asz önkormányzat 2014. évi gazdálkodásáról szóló beszámolót.

**Ivád Község Önkormányzat Képviselőtestületének**

**12/2015. (IV.30.) önkormányzati rendelete  
Ivád Község Önkormányzata 2014. évi költségvetésének végrehajtásáról**

Ivád Község Önkormányzata az Államháztartásról szóló 2011. évi CXCV. törvény 23.§ és 24 §-a alapján Ivád Község Önkormányzata (a továbbiakban: Önkormányzat) 2014. évi költségvetésének végrehajtásáról az alábbiakat rendeli el:

**1.§**

Az Önkormányzat 2014. évi költségvetésének végrehajtását:

a) 257.446.000- Ft bevétellel

b) 219.905.000.- Ft kiadással

c) 37.541.000 Ft pénzmaradvánnyal.

állapítja meg.

**2.§**

Az Önkormányzat 2014. évi pénzforgalmi mérlegét az 1. melléklet tartalmazza.

**3.§**

Az Önkormányzat bevételeit az 2. melléklet, kiadásait a 3. melléklet tartalmazza.

**4.§**

Az Önkormányzat 2014. évi beruházási és felújítási kiadásait a 4. melléklet tartalmazza.

**5.§**

Az Önkormányzat 2014. évi létszámadatait az 5. melléklet szerint hagyja jóvá.

**6.§**

Az Önkormányzat 2014. évi pénzmaradvány kimutatását a 6. melléklet tartalmazza.

**7.§**

Az Önkormányzat 2014. évi egyszerűsített mérlegét a 7. melléklet szerint fogadja el.

**8.§**

Az Önkormányzat előirányzat változását a 8. melléklet tartalmazza.

**9.§**

**Záró rendelkezések**

Ezen rendelet a kihirdetését követő napon lép hatályba.

Ivád, 2015. április 29.

**Dr. Varga Attila Valyon László**

**jegyző polgármester**

**Melléklet a 12/2015.(IV.30.) önkormányzati rendelethez**

1. melléklet Összevont pénzforgalmi mérleg
2. melléklet Bevételi tábla
3. melléklet Kiadási tábla
4. melléklet Beruházási és felújítási feladatok
5. melléklet Létszámadatok
6. melléklet Pénzmaradvány
7. melléklet Egyszerűsített vagyonmérlege
8. melléklet Előirányzat változások

**Valyon László** **FIDESZ-KDNP polgármester**

Kérte, hogy térjenek át a második napirendi pont megtárgyalására

**2. napirendi pont**

**Valyon László** **FIDESZ-KDNP polgármester**

Pályázat benyújtása EMV alapból nyújtott alapszolgáltatások fejlesztésére 2015-től igénybe vehetőtámogatások részletes feltételeiről szóló 21/2015. (IV.17.) MvM rendelet alapján kiírt támogatásra megtárgyalásra. Ez ténylegesen a falubusz pályázat lenne.

A jelenlegi falubusz előbb utóbb sok felújítást igényel koránál fogva. Most lehetőség lenne új falubusz megpályázására. A jegyző Úr tud segíteni a pályázat megírásában, a feltételek megvannak, hogy elinduljunk.

Ezt a pályázatot most Telek Balázs csinálja, a gépjármű egy Renault Trafic lesz. Képet is tudok mutatni.

**Dr Varga Attila jegyző**

2015 május 4.től nyílik meg a felület, ahol tudunk pályázni, kell hozzá a falugondnoki szolgálat működési engedélye, és árajánlatok a gépjárműre.

A feltételeknek meg kell felelni ezt átnézzük. Nettó 8 millió alatt kell lennie a gépjárműnek, és ebben benne van a kerekes szék rögzítési lehetőség is. Október közepéig van kiírva a megvalósítás, casco biztosítást kell kötni. A régi buszt be is számítják, ha az önkormányzat úgy kéri, így az ÁFÁ-t is ki lehet fizetni az árából. A fenntartási kötelezettség a régi buszról már lejárt.

Remélem sikerül összehozni a pályázatot, két árajánlat kell. Ez megoldható. A megbízási szerződését Telek Balázsnak a pályázat megírásáért is el kell fogadni.

**Abelovszki Csaba képviselő**

Le kell-e előlegezni a buszt?

**Dr Varga Attila jegyző**

Le kell előlegezni, a gyártás elindításához, de elég csak egyszázezer forint.

**Valyon László** **FIDESZ-KDNP polgármester**

Kérem a képviselőket, hogy szavazzuk meg a falubusz pályázat benyújtását.

A képviselők egyhangúlag, kézfelnyújtással minősített többséggel megszavazták, hogy pályázatot nyújt be Ivád Község Önkormányzata új falubusz megvásárlásához adható támogatására.

**Ivád Község Önkormányzat Képviselő-testületének 18/2015 (IV.29.) határozata**

1. Ivád Község Önkormányzat Képviselő-testülete (a továbbiakban: Képviselőtestület) vissza nem térítendő támogatás iránti pályázatot nyújt be az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló 21/2015. (IV.17.) MvM rendelet 2. § (1) bekezdés a) pontjában meghatározott új gépjármű beszerzésére már működő szolgáltatás kapcsán.

2. A Képviselőtestület kijelenti, hogy Ivád községben érvényes működési engedéllyel rendelkező falugondnoki szolgáltatás működik, és a falugondnoki szolgálat rendelkezik elfogadott szakmai programmal.

3. A Képviselőtestület nyilatkozik arról, hogy

a) a rendelet alapján beszerzendő gépjárműre – legkésőbb a kifizetési kérelem benyújtásáig – CASCO biztosítást köt, és azt az üzemeltetési kötelezettségének időszaka alatt fenntartja; illetve

b) a rendelet alapján beszerzett gépjárművel a falu és tanyagondnoki szolgáltatást és az egyéb szolgáltatást ingyenesen látja el.

4. A Képviselőtestület felhatalmazza Valyon László polgármestert, és Dr. Varga Attila jegyzőt a támogatási igény benyújtására, és a szükséges dokumentumok aláírására.

**Határidő:** azonnal

**Felelős:** Valyon László polgármester,

Dr. Varga Attila jegyző

**Valyon László** **FIDESZ-KDNP polgármester**

Kérem a képviselőket, hogy szavazzuk meg, hogy Telek Balázst megbízzuk a falubusz pályázat készítésével.

A képviselők egyhangúlag, kézfelnyújtással minősített többséggel megszavazták, hogy pályázatot nyújt be Ivád Község Önkormányzata új falubusz megvásárlásához adható támogatására és a pályázat megírásával megbízza Telek Balázst.

**Ivád Község Önkormányzat Képviselő-testületének 19/2015. (IV.29.) határozata**

1. Ivád Község Önkormányzat Képviselő-testülete (a továbbiakban: Képviselőtestület) az Európai Mezőgazdasági Vidékfejlesztési Alapból nyújtandó, a vidéki gazdaság és a lakosság számára nyújtott alapszolgáltatások fejlesztésére 2015-től igénybe vehető támogatások részletes feltételeiről szóló 21/2015. (IV.17.) MvM rendelet 2. § (1) bekezdés a) pontjában meghatározott új gépjármű beszerzéséhez szükséges pályázat megírásával megbízza a Plot-Bau Kft. (3252 Erdőkövesd, Hunyadi út 141.) céget bruttó 101.600 Ft-ért.

**2.** A Képviselőtestület felhatalmazza a polgármestert, hogy a vállalkozóval a megbízási szerződést írja alá.

Határidő: azonnal

Felelős: polgármester

**3. napirendi pont:**

Kérdések, interpellációk

**Valyon László** **FIDESZ-KDNP polgármester**

Ebben a napirendi pontban szeretném bejelenteni, hogy megkeresett az Ivád, Dózsa út 36. szám alatti ingatlan tulajdonosa Bencsik Zsolt, hogy az Ő ingatlanját eladta 20 éve Tóth Lászlónak, de az nem íratta magára. A 20 év alatt az ingatlanon semmilyen állagmegőrzést nem végzett. A szomszédok bejelentést tettek, hogy a ház állapota egyre romlik, a Járási Hivatal felszólította Bencsik Zsoltot a lakóingatlan felújítására. Ő erre az épületre nem akar költeni, Tóth László szintén nem akar költeni a házra, ezért Bencsik Zsolt felajánlotta ajándékba az önkormányzatnak a tulajdonában álló lakóingatlant, azzal a feltétellel, hogy a Járási Építési Hivatal által előírt dolgokat az épületen elvégezzük. Az önkormányzatnak ez az ingatlan nem kerül pénzbe. Annyi ráfordításunk lesz, hogy a tetőt meg kell javítani és hátul az oldalfalat. Gondolkoztunk rajta, hogy az önkormányzatnak nincs ingatlana, a hibákat kijavítjuk, lesznek olyan dolgozók, akik fel tudják újítani a házat. Az óvoda átalakításánál lesznek még jó állapotú bontott anyagok és fel tudjuk használni. Bármilyen célra fel tudjuk használni ezután az ingatlant. Vendégháznak, vagy bérbe adni.

**Dr Varga Attila jegyző**

Meg kell nézni a tulajdoni lapot, nincs-e valamilyen teher az ingatlanon. Én az ajándékozási szerződést meg tudom csinálni. Kell egy nyilatkozat a tulajdonostól, hogy felajánlja a házat.

**Valyon László** **FIDESZ-KDNP polgármester**

Kérem a képviselőket, hogy hozzuk meg a határozatot, hogy az Ivád, Dózsa út 36. szám alatti lakóházra ajándékozási szerződést kössön az önkormányzat Bencsik Zsolt tulajdonossal.

A képviselők egyhangúlag, kézfelnyújtással minősített többséggel megszavazták, hogy ajándékozási szerződést kössön az Önkormányzat az Ivád, Dózsa út 36. szám alatti lakóház tulajdonosával.

**Ivád Község Önkormányzat Képviselő-testületének 20/2015. (IV.29.) határozata**

1. Ivád Község Önkormányzat Képviselőtestülete (a továbbiakban: Képviselőtestület) elfogadja Bencsik Zsolt és Bencsik Zsoltné 3248 Ivád, Dózsa Gy. u. 36. szám alatti lakosok által (ajándékként) felajánlott ivádi 297 hrsz-ú, természetben 3248 Ivád, Dózsa Gy. u. 36. szám alatti ingatlant.

2. A Képviselőtestület az ajándék fejében vállalja, hogy gondoskodik a Heves Megyei Kormányhivatal Egri Járási Hivatal Járási Építésügyi és Örökségvédelmi Hivatal HE-02D/EH/145-1/2015. számú határozatban meghatározott az ajándékozás tárgyát képező ingatlannal kapcsolatos az Ajándékozókat terhelő jókarbantartási kötelezettségről, illetve vállalja az ajándékozási szerződés megkötésének költségeit.

3 A Képviselőtestület felhatalmazza a polgármestert az ajándékozási szerződés aláírására.

Határidő: értelem szerint

Felelős polgármester

**Valyon László** **FIDESZ-KDNP polgármester**

Tájékoztatom a Tisztelt képviselőket, hogy töltöttünk ki projekt gyűjtő adatlapokat különböző pályázatok vonatkozásában. Van, amit a Heves Megyei Önkormányzathoz küldtünk be, van, amit az Észak Heves 33 Vidékfejlesztési Közhasznú Egyesülethez adtunk be. Szeretnénk a falu főterét közlekedésbiztonsági szempontok figyelembe vételével átalakítani, a Hivatal épületét energetikai szempontok szerint felújítani. Gulyás Benedek képviselő ötlete alapján a falu központjába egy interaktív tájékoztató táblára is szeretnénk pályázni. Nagyon jó lenne egy kerékpár úttal összekötni Ivádot Pétervásárával.

Itt szeretném elmondani, hogy a Start programot az Önkormányzat nem tudja folytatni, nem kaptuk meg rá a támogatást a munkaügyi központtól. Hagyományos közfoglalkoztatásra újra pályáztunk és 26 főt újra tudunk foglalkoztatni az üzemeikben. A savanyítónak üzemelnie kell, a fa üzemnek szintén.

A falunappal kapcsolatosan kérem majd a képviselőket, hogy üljünk össze a feladatok megbeszélésére. Pontos dátuma a falunapnak 2015.08.08-a, mint előzőleg már beszéltünk róla a nagy sátrat ekkorra tudtuk elkérni. Szeretnénk színes és érdekes programokat, aminek e szervezésére szükség van mindenki munkájára.

**Valyon László** **FIDESZ-KDNP polgármester**

Van-e még valakinek kérdése, vagy hozzászólása. Mivel nem volt így elrendelte szociális ügyben a zárt ülés megtartását.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**